b'\n_START_ARTICLE_\nPhilippe Lebon\n_START_SECTION_\nVida i obra\n_START_PARAGRAPH_\nVa ser alumne de l\'Escola d\'Enginyers de Ponts i Camins de Par\xc3\xads. M\xc3\xa9s tard exerciria com a professor de mec\xc3\xa0nica a l\'\xc3\x89cole nationale des Ponts et Chauss\xc3\xa9es de Par\xc3\xads. El 1786, mentre estudiava, va investigar amb gasos obtinguts de la destil\xc2\xb7laci\xc3\xb3 de fusta i carb\xc3\xb3._NEWLINE_El 28 de setembre de 1799 va obtenir la patent d\'una "termol\xc3\xa0mpada", per obtenir il\xc2\xb7luminaci\xc3\xb3 mitjan\xc3\xa7ant gas. Es diu que es va basar en l\'\xc3\xbas que els habitants de la zona de la mar C\xc3\xa0spia donaven als gasos que emanaven de les primeres explotacions petrolieres de la zona. La seva intenci\xc3\xb3 era produir gas de fusta industrialment i distribuir-lo per la ciutat mitjan\xc3\xa7ant canalitzacions per aconseguir tenir enllumenat p\xc3\xbablic. Per aquella \xc3\xa8poca els carrers eren foscos i les cases s\'il\xc2\xb7luminaven mitjan\xc3\xa7ant espelmes, torxes i llums d\'oli._NEWLINE_El gas que produ\xc3\xafa era bastant deficient, ja que a m\xc3\xa9s d\'hidrogen contenia met\xc3\xa0 i mon\xc3\xb2xid de carboni, produ\xc3\xafa mala olor en fer la combusti\xc3\xb3. Potser per aix\xc3\xb2 les seves demostracions no van cridar massa l\'atenci\xc3\xb3 a Fran\xc3\xa7a, encara que s\xc3\xad que ho va fer a Anglaterra, on usaven llums d\'oli de peix per a la il\xc2\xb7luminaci\xc3\xb3, amb pitjor olor. Va posar en marxa petits sistemes dom\xc3\xa8stics d\'enllumenat i calefacci\xc3\xb3 que el van fer popular._NEWLINE_El 1801 havia presentat una patent per a un motor de gas amb bomba de combustible, inflamat per un dispositiu el\xc3\xa8ctric, per\xc3\xb2 va morir abans de poder desenvolupar correctament la seva invenci\xc3\xb3._NEWLINE_Va morir assassinat en circumst\xc3\xa0ncies poc clares l\'1 de desembre de 1804.\n_START_SECTION_\nEl seu relleu\n_START_PARAGRAPH_\nLebon no va arribar a posar en pr\xc3\xa0ctica la il\xc2\xb7luminaci\xc3\xb3 p\xc3\xbablica mitjan\xc3\xa7ant el seu invent, per\xc3\xb2 Frederick Albert Winsor, que s\'havia interessat per la patent de Lebon, va seguir millorant l\'obtenci\xc3\xb3 de gas mitjan\xc3\xa7ant hulla, i aconsegu\xc3\xad il\xc2\xb7luminar el 1807 un dels costats del carrer Pall Mall de Londres.'